Sellise koonddokumendi avaldamine, mida on muudetud pärast väikese muudatuse heakskiitmise taotlust kooskõlas määruse (EL) nr 1151/2012 artikli 53 lõike 2 teise lõiguga

(2019/C 3/11)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlus on tehtud üldsusele kättesaadavaks Euroopa Komisjoni andmebaasis DOOR.

KOONDDOKUMENT

„INSALATA DI LUSIA“

ELi nr: PGI-IT-0433-AM01 – 19.6.2018

KPN ( ) KGT ( X )

1. Nimetus(ed)

„Insalata di Lusia“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Rühm 1.6. Puuviljad, köögiviljad ja teraviljad töötlemata ja töödeldud kujul

3.2. Punktis 1 esitatud nimetusele vastava toote kirjeldus

Kaitstud geograafilise tähisega „Insalata di Lusia“ on hõlmatud eranditult sortidesse „Cappuccia“ ja „Gentile“ kuuluv aedsalat (Lactuca Sativa).

Vars: madal, kuni 6 cm kõrge, väga lihav vars, millele kinnituvad lehed.

Maitse: värske ja krõmpsuv.

Taim: kasvuhoones kasvanud taim on tihedama struktuuri ja veidi avatuma lehekodarikuga kui avamaal kasvanud taim.

Peamised omadused:

— lehekodarik on kerge;

— lehekiudude puudumise tõttu on salat pehme, turdunud isegi 10–12 tundi pärast saagikoristust, puitumist ei esine;

— noored lehed on krõmpsuvad, värsked ja turdunud;

— tuntav maitse, mis ei eelda maitsestamisel söögisoola lisamist.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Toote kasvatamine, saagikoristus, puhastamine ja loputamine peavad toimuma geograafilises tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud geograafilise tähisega aedsalat „Insalata di Lusia“ peab olema tarbimisvõrku jõudes pakitud plastist, puust, papist, polüsteroolist või muust toiduainete pakendamiseks ettenähtud materjalist pakendisse.

Iga pakendi sisu peab olema ühtlane ning sisaldama üksnes üht sorti, päritolu, liiki, kategooriat ja mõõtu aedsalatit. Pakendi nähtav osa peab andma pildi sisust tervikuna.

Oluline on toote pakendamine kohapeal, et saagikoristus, puhastamine, loputamine ja pakendamine toimuks võimalikult lühikeste vaheaegadega, hoides ära toote füüsikaliste ja organoleptiliste omaduste halvenemise. Salati „Insalata di Lusia“ liigne töötlemine ja pikk vedu rikuks lehtede krõmpsuvust ja turdunud olekut.

Pärast eespool osutatud pakendamistoiminguid võib salatit „Insalata di Lusia“ valmistada ette kui valmistoiduna turustatavat toodet. See toiming ei ole piiratud geograafilise tootmispiirkonnaga.

3.6. Sellise toote märgistamise erieeskirjad, millele registreeritud nimetus viitab

Toodet sisaldava pakendi pealmine osa peab olema kaitstud toiduainete jaoks ettenähtud läbipaistva ja õhku läbilaskva materjaliga, millel on kaitstud geograafilise tähisega toote logo „INSALATA DI LUSIA“.

Kastil peab olema nähtav kaitstud geograafilise tähisega toote logo, mille mõõtmed ei tohi olla väiksemad kui muu samal pakendil olev tekst.

Logo on kujundatud tähtedest „i“ (mille peal on ovaalne täpp) ja „L“. Tähtede sisemised küljed on nõgusad, moodustades ovaalse raami ümber keskosa, milles on Lusia keskaegse torni stiliseeritud kujutis. Logo äärmisi külgi ja ülemist külge piirab väljastpoolt kontuurjoon, mille ülaosa keskel on lühend IGP. Logo alumise osa moodustavad kontuurjoone sisse jäävad sõnad „INSALATA di LUSIA“.

Kastile kinnitatud kaitstud geograafilise tähisega toote logoga silti „INSALATA DI LUSIA“ ei tohi teistkordselt kasutada.

Valmistoiduna turustatavate toodete pakenditel tuleb esitada konteinerite jaoks ettenähtud teave.

4. Geograafilise piirkonna täpne määratlus

Tootmispiirkond hõlmab

— Rovigo provintsi järgmisi kommuune: Lusia, Badia Polesine, Lendinara, Costa di Rovigo, Fratta Polesine, Villanova del Ghebbo ja Rovigo;

— Padova provintsi järgmisi kommuune: Barbona, Vescovana ja Sant’Urbano.

5. Seos geograafilise piirkonnaga

Salati „Insalata di Lusia“ organoleptiliseks eripäraks on mineraalsooladerikkast pinnasest tulenev tuntav maitse, mille tõttu ei ole toodet vaja soolaga maitsestada. Kaitstud geograafilise tähisega toote tootmispiirkonna pinnase pealmine kiht koosneb liivast, mille on sinna uhtunud Tartaro jõe mõnede harude tulvaveed Rooma-eelsel perioodil ja varasel keskajal ning Adige jõe tulvaveed keskajal ja tänapäeval. Viimast korda tõusis Adige jõgi üle kallaste 19. sajandi lõpus ning selle üleujutuse tulemusel moodustunud hiigelsuurte liivadüünide tasandamine kestis kuni 1960ndate aastate lõpuni. Liivale, mida hoiab koos sajandi jooksul kasvama hakanud juhuslik taimkate, istutatakse salat „Insalata di Lusia“, mille kaaliumi- ja kaltsiumisisaldus on suurem kui teistel salatitel.

Adige jõe vesikonna kõrge tasemega põhjavesi ja pidevalt veega varustatud niisutuskanalid aitavad hoida terrassidena haritava maa pinnases ühtlast niiskustaset ning samas piirata niisutust istutamisele vahetult järgneval ajavahemikul. Nii ei jää lehed vette ligunema ega põhjusta taimes sisalduvate toitainete kadu, samuti vähendab see seenhaiguste vastu võitlemise vajadust.

Pinnavesi asub ühe meetri sügavusel ning kunstlik kanalisüsteem aitab hoida selle taset ühtlasena. Tänu neile teguritele on võimalik vähendada niisutamist ja panna piir lehtede mädanemisele, tagades salati „Insalata di Lusia“ omapärase värske maitse ja krõmpsuvuse, mis eristavad seda muudes piirkondades toodetud salatitest.

Adige jõe poolt tagatud veega varustatus, põhjavee kõrge tase ja mulla eriline lõimis võimaldavad saada salatikasvatuses suurepäraseid tulemusi, sealhulgas suveperioodil (juuli, august), samuti on tagatud salati pakkumine 10–11 kuul aastas.

Adige jõe kallastele iseloomulik jämeda fraktsiooniga ja keskmise struktuuriga pehme pinnas, millel on hea veeläbilaskvus, mis tagab sadevete äravoolu, on maaharimiseks ideaalne ega olene palju ilmastikutingimustest.

Kokkuvõtteks võib öelda, et viiekümne aasta jooksul saavutatud salatikasvatamise kogemused ja tootjate oskusteave on võimaldanud täiustada tootmistehnikat ja saavutada klimaatiliste ja põllunduslike tegurite õigest tasakaalust tuleneva parima tulemuse.

Viide tootespetsifikaadi avaldamisele

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväidete esitamise menetluse, avaldades kaitstud geograafilise tähise „Insalata di Lusia“ tunnustamise ettepaneku 11. mai 2018. aasta Itaalia Vabariigi teatajas nr 108.

Tootespetsifikaadi terviktekst on kättesaadav järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates lingil „Qualità“ [kvaliteet] (ekraanil ülal paremal), seejärel lingil „Prodotti DOP IGP STG“ [„KPNi, KGT või GTE tooted“] (ekraanil vasakus ääres) ja lõpuks lingil „Disciplinari di Produzione all’esame dell’UE“ [„ELile hindamiseks esitatud tootespetsifikaadid“].

(1) ELT L 179, 19.6.2014, lk 17.